open-index/open-wikipedia-markdown huggingface dataset:
Hex

**Hex** es un jua de stratejia juada sur un grilia de esagones, tradisional un rombo de 11 par 11, ma ance juada sur tables de 13 par 13, 14 par 14, o 19 par 19.  Juores pone pesos, tipal negra e blanca, en turnos sur la spasios vacua en un atenta per lia sua lados oposante de la table en un cadena completa. Un juor debe gania - on no pote ave finis egal. La jua nesesa un stratejia profonda, taticas agu, e un funda profonda matematical.

La jua ia es inventada par la matematiciste dansce Piet Hein, ci ia introdui lo en 1942 a la Institui Niels Bohr. Hein ia nomi lo *Con-tac-tix*, ma lo deveni conoseda en Danmarc como *poligon*, seguente un article par Hein  en la jornal dansce *[[Politiken]]*, en cual el ia usa acel nom. La jua ia es reinventada autonom en 1948 par la matematiciste John Nash a la Universia de Princeton. Seguente Martin Gardner, ci ia scrive sur hex en sua article en *[[Mathematical Games]]* en 1957, la juores con Nash ia nomi la nom o Nash o John, con la nom du referente a la fato ce la jua pote es juada sur la telias esagon de la solo de un sala de banio (en jergo engles, la "John"]]. En 1952, la compania Parker Brothers ia introdui la jua, e nomi lo *Hex*, cual resta la nom plu comun.

Cada juor ave sua color, tipal blanca o negra, o roja e blu. Los prende turnos de pone un peso de sua color sur un esagon de la table. Pos pone un peso, lo no pote es moveda, caturada, e sutraeda de la table (simil como go). La gol per ambos juores es per formi un via juntada de sua propre pesos liante la lados oposante de la table, marcada par sua colores, ante sua oposor lia sua lados en la mesma modo. La juor ci completa sua lia prima es la ganior. Nota ce la 4 esagones a la cantos parteni a ambos juores.

Car la juor prima de la jua ave un vantaje, la regula normal usada es per permete la juor du per eleje si el vole cambia con la juor prima pos cual la juor prima ia fa sua turno prima.

Un varia, nomida Y, es la mesma jua juada sur un grilia triangulo de esagones. La gol es ce un juor lia tota tre lados de la triangulo.

Un otra varia, cual es plu complicada, es havannah. Lo es juada sur un grilia esagon de esagones. La gol es ce un juor completa un de tre motifes: un anelo, un cadena entre du de la cantos de la table, o un cadena cual lia tre lados de la table (no incluinte la cantos).
Fanorona

**Fanorona** es un jua de table per du juores, orijinal de Madagasicara. Lo ave tre varias normal: *fanoron-telo*, *fanoron-dimy*, e *fanoron-tsivy*. La difere entre estas es la grandia de la table: fanoron-telo usa un table de 3 par 3, e es simil a tictacto; fanoron-dimy usa un table de 5 par 5; e fanoron-tsivy usa un table de 9 par 5, e es la plu popular. La jua usa 20 pesos per juor, un colie blanca e un colie negra. Los es ordinada sur tota puntos estra la sentro. La gol de la jua es catura tota pesos de sua oposor. Si nun ateni la gol, la jua fini egal. Catura es fada par o move a la peso oposante o move de la peso oposante.

La jua es multe persones en Madagasicara. Seguente un varia de un lejenda comun, un astrolojiste ia avisa Re Ralambo per eleje sua susedor par eleje un tempo cuando sua fios ia es a via de la capital. Alora, el debe finje es malada e urje ce los reveni per aida el. El ta dona sua rena a la fio ci reveni prima. Cuando la mesajor  ia ateni la fio la plu vea, Prinse Andriantompokondrindra, el ia es juante fanorona e atenta gania un telo noho dimy (3 contra 5) situa, un cual es famosa per sua difisilia. Donce, sua frate plu joven, Prinse Andrianjaka ia ariva prima e donce erita la trono.

La table de fanorona es composada de linias e puntos de crusi, creante un grilia de 5 linias e 9 colones, sudivideda par linias diagonal. Un linia representa la via longo cual un peso pote move. On ave puntos forte e puntos debil. A un punto debil, un peso pote move sola ortogonal; a un punto forte, on pote ance move diagonal.

Moves:
*On ave du tipos de moves: caturante e noncaturante (un move *paika*);
*Un move paika es un move de un peso longo un linia a la punto juntante;
*Moves de catura es obligante e debe es usada si posible;
*Catura es fada en du modos, e pote sutrae un o plu pesos de la oposor;
*Un catura par prosimi - la peso move a un punto juntada a lo de la oposor, cual debe es sur la continua de la linia entre los;
*Un catura par retira - la peso move de sua punto juntada a lo de la oposor, cual debe es sur la continua de la linia entre los;
*Cuando un peso oposante es caturada, tota pesos oposante cual es en un linia ultra acel peso es ance caturada (si no cuadro vacua o un peso de la atacor es sur la linia entre los);
*Un catura prosimi e un catura retira no pote es fada a la mesma ves - la juor debe eleje un o la otra;
*Como en damas, la peso caturante pote fa caturas susedente, con alga restrinjes;
*Lo peso caturante no pote ariva a la mesma punto du veses;
*Lo no es permeteda move du veses seguente en la mesma dirije (prima per un catura retirante e alora un otra per un catura prosiminte) de un parte de un segue de catura;
*Ma, no como en damas, la continua de un segue de caturas no es esijeda;

La jua fini cuando un juor catura tota pesos de sua oposor. Si nun pote ateni esta, la jua es un fini egal.
Hugo Gunckel

Hugo Gunckel ia es un de la farmasista, botaniste. linguiste txilan.
El ia nase en Valdivia a 10 agosto 1901, e ia mori en Santiago a 18 julio 1997

## Lias

Peña, R. 2019. Hugo Gunckel, el farmacéutico naturalista del siglo XX. Chloris Chilensis Año 22. N° 2. URL: 

PlantPedia(Miraheze) Hugo Gunckel
Boris Pasternac

(rusce Бори́с Леони́дович Пастерна́к nom orijinal) (1890 Pereldekino 1960) autor rusce. En 1958, Pasternac ia reseta la Premio Nobel en leteratur.
*1957 Dr.Zhivago

Ganiores de la Premio Nobel
## Referes
Dinastias de Xina (Lista)

XINA ANTICA

*Xina Neolitica sirca 8500 – sirca 2070 aec
*Dinastia Xia sirca 2070 – sirca 1600 aec
*Dinastia Shang sirca 1600 – sirca 1046 aec
*Dinastia Zhou sirca 1046 – 256 aec
**Zhou Ueste
**Zhou Este
**Primavera e Autono
**Statos Gerante

IMPEROS TEMPRANA

*Dinastia Qin 221–207 aec
*Dinastia Han 202 aec – 220 ec
**Han Ueste
**Dinastia Xin
**Han Este
*Tre Renas 220–280
**Wei, Shu e Wu
*Dinastia Jin 266–420
**Western Jin Ueste
**Eastern Jin Este
**16 Renas
*Dinastias Norde e Sude 420–589

IMPEROS MEDIA

*Dinastia Sui 581–618
*Dinastia Tang 618–907
**Wu Zhou 690–705
*5 Dinastas e 10 Renas 907–979	
*Dinastia Liao 916–1125
*Dinastia Song 960–1279	
**Song Norde
**Song Sude
**Xia Ueste
**Dinastia Jin	

IMPEROS TARDA

*Dinastia Yuan 1271–1368
*Dinastia Ming 1368–1644
*Dinastia Qing 1636–1912

XINA MODERNA

*Republica de Xina temprana 1912–1949
*Republica de la Popla de Xina 1949–aora
*Republica de Xina en Taiuan 1949–aora
Renas e dinastias de Egipte (lista)

Esta article es un lista de la renas, dinastias, e periodos en la istoria de Egipte (acc Misre).

**[[Egipte preistorial]]** – asta 3150 aec

**[[Egipte antica]]**
*Periodo dinastial temprana – 3150–2686 aec
*Rena Vea – 2686–2181 BC
*Periodo medial prima – 2181–2055 aec
*Rena Media – 2055–1650 aec
*Periodo media du – 1650–1550 aec
*Rena Nova – 1550–1069 aec
*Periodo media tre – 1069–664 aec
*Periodo tarde – 664–332 aec

**Egipte Elinica e Roman**
*Dinastia Argean e la dinastia Ptolemean – 332–30 aec
*Egipte roman e Egipte bizantian – 30 aec–641 ec
*Egipte sasanan – 619–629

**Egipte medieval Egypte**
*Egipte rashidan – 641–661
*Egipte umaian – 661–750
*Egipte abasan – 750–935
*Dinastia Tulunan – 868–905
*Dinastia Ihxidan – 935–969
*Dinastia Fatiman – 969–1171
*Dinastia Aiuban – 1171–1250
*Dinastias Mamlucan – 1250–1517

**[[Istoria de Egipte moderna]]**
*Egipte osmanan – 1517–1867
*Ocupa franses de Egipte – 1798–1801
*Dinastia Alauian (Muhammad Ali Pasha) – 1805–1953
*Hedivia de Egipte – 1867–1914
*Ocupa brites de Egipte – 1882–1922
*Sultania de Egipte – 1914–1922
*Rena de Egipte – 1922–1953
*Republica de Egipte – 1953–oji
Dinastia Shang

La **dinastia Shang** (xines: 商朝, Shāngcháo), acc Yin dynasty (殷代; Yīndài), ia es la dinastia du de Xina, seguente la cuasi-mital dinastia Xia e segueda par la dinastia Zhou. La dinastia Shang es la dinastia la plu temprana de istoria tradisional de Xina suportada par confirmas arceolojial. La Projeta de Cronolojia de Xia-Shang-Zhou dati la dinastia de sirca 1600 aec a 1046 aec, fundida sur la dati radiocarbonal de la locas de la cultur Erligang.

La re ia es la renor suprema de la dinastia Shang. Su la re ia es la ministro prima de la governa. A prima, los ia ave sola un ministro. En la periodo de Wu Ding, la rol ia es creseda a tre persones, nomida la Tre Ministros Duxal. Estas ia condui un comite per desides, cual ia furni sujestas a la re, e ia maneja casos spesifada de governa per la re. En la dinastia Shang, on ave ance la Grupo de Divinores, ci ia es cargada con furni sujestas relijiosa per la re. La dinastia Shang ia institui leges e un governa relativa completa, e un armada stante.

La teritorio de la dinastia Shang ia es divideda entre du partes: la rejion interna e la rejion esterna. La rejion interna ia es la teritorio sirca la capital, controlada direta par la governa sentral. La rejion esterna ia es teritorio en cual la dinastia ia institui controla par gera. En la rejion esterna, la dinastia ia construi bases militar, e ia envia multe ofisiales nobil como Marcis, *Dian*, Contes, Barones, e *Wei*. Coopera con la elites potiosa local ia es nesesada per manteni ordina, colie informa, e estrae revenu. La nobiles ia debe completa alga obligas per la re, incluinte la furni de servi militar, paia tribui a la re, e manteni garnisones a la fronteras. En la enscrives de la osos oraculal, on ave la judor este, la judor ueste, e la judor norde real, con taxes como esaminas, supravide, e aida en casos local. Los pote ance partisipa en desides local e representa la dinastia sentral en governa e aspetas militar. Tota paises en la impero ia es la poseses de la re. Cada nobil ia es donada tera e sua potia ia es legalida par fida a la re. La re ia ave la direto per controla la tera e popla poseseda par la nobiles e vasales, e el ia pote ance leva nobiles a grados plu alta o puni los. De la vista de la potia de la re, lo pote es videda ce la dinastia Shang no ia es un alia de vasales, ma un monarcia autocrata.

La loca arceolojial de Anyang ia dona la colie la plu temprana de scrives xines, la plu ia es divinas enscriveda sur osos oraculal - la armures de tortugas, spalas de osos, o otra osos. Plu ca 20,000 ia es descovreda en la escavas siensal inisial en la desenios de 1920 e 1930, e plu ca cuatro veses plu ia es trovada a ante. La enscrives dona comprende de multe sujetos, de politicas, economia, e rituos relijiosa, a la arte e medica de esta periodo temprana de la sivilia xines.
Bon Diva

**Bon Diva**, o *Bona Dea* en latina, ia es un diva en la relijio roman antica. El ia es asosiada con virjinia e fertilia de femes roman, sani, e la proteje de la stato e popla de Roma. Seguente fontes en leteratur roman, el ia veni de Magna Graecia ("Elas grande") a alga tempo en la Republica media, e ia es donada sua propre culto de stato sur la Colina Aventino.

Sua rituos ia permete la usa de vino forte e sacrifia de sangue per femes, cosas cual ia es en otra casos proibida per los en tradision roman. Omes ia es proibida de sua misterios e posese de la nom vera de la bon diva. Car autores mas ia ave conose minima de sua rituos e atribuis, divina sur sua identia ia es comun, incluinte suposas ce el es un aspeta de Terra, Ops, Cibele, o Ceres, o un forma latina de la diva elinica Damia (pd, Demeter). Plu comun, el ia es identifiada como la sposa, sore, o fia de la dio Fauno, donce coresponde como la diva de natur Fauna, ci ia pote predise la destina de femes.

La diva ia ave du festas anial. Un festa ia es conduida a sua templo Aventino a 1 maio (cual lia el a la diva Maia, ci ia ave la mesma dia). La otra ia es ospitada par la sposa de la ministro la plu alta de Roma per un grupo invitada de damas de la elite e sua atendores fema. Esta festa ia deveni un cosa importante scandalosa en 62 aec, cuando la politicor Publio Clodio Pulcher ia es litigada per sua intrui a la rituos, suposada intendente a la sedui de la sposa de Julio Cesar, ci Cesar ia divorsa plu tarda car "la sposa de Cesar debe es ultra suspeta". La rituos ia resta un sujeto de curiosia e divina mas, e relijiosa e lasiva.

La culto de Bon Diva en la site de Roma ia es conduida par la Virjines Vestal, e sua cultos en la provinses par damas-pretesas. Scultas survivente mostra la Bon Diva como un dama roman calma con un corno de abunda e un serpente. Dedicas personal a el ia es atestada entre tota clases, spesial la *plebes*, omes e femes librida, e sclavias. Prosima un tri de sua dedicas es de omes, alga de ci es posible legal envolveda en la culto.
Dinastia Zhou

La **dinastia Zhou** (xines: 周, Zhōu) ia es un dinastia xines cual segue la dinastia Shang e presede la dinastia Qin. La dinastia Zhou ia dura plu longa ca cualce otra dinastia en la istoria de Xina (790 anios). La controla militar de Xina par la casa real, con la nom familial Ji, ia dura inisial de 1046 a 771 aec per un periodo nomida la Zhou ueste, e la sfera de influe political lo ia crea ia continua en la Zhou este per un otra 500 anios. 

En la dinastia Zhou, potia sentrida ia descrese tra la periodo de primavera e autono asta la periodo de statos gerante en la du sentenios final de la dinastia. En esta periodo, la corte Zhou ia ave minima controla sur sua statos composante cual ia es gerante con lunlotra otra cuando la stato Qin ia solidi potia e formi la dinastia Qin en 221 aec. La dinastia Zhou ia cade sola 35 anios plu temprana, an si la dinastia ia ave sola la potia de sua nom a acel punto.

Esta periodo de istoria xines ia produi lo cual multe vide como la culmina de la fabrica de bronze. La dinastia Zhou ia estende ance la periodo en cual la scrive ia evolui en sua forma cuasi moderna con la usa de un scrive antica de ofisiores cual ia emerji en la periodo de statos gerante tarda.

## La autoria de sielo

Renores Zhou ia introdui cual ia deveni un de la prinsipes political la plu durante de Asia este: la conseta de la "autoria de sielo". Los ia fa esta par declara ce sua superioria moral justi prende la ricias e teritorios de la Shang, e ce sielo ia pone un autoria moral sur los per repone la Shang e redona bon governa a la popla.

La autoria de sielo ia es presentada como un acorda relijiosa entre la popla de Zhou e sua dio suprema en sielo (pd leteral de "dio de sielo"). La Zhou ia acorda ce, car casos mundal ia es suposada como alinia con los de la sielo, la sielo dona potia legal sola a un person, la renor Zhou. Per esta, la renor ia es encargada con manteni la prinsipes de sielo de armonia e onora. Cualce renor ci ia fali en esta encarga, ci ia permete nonstablia entra en casos mundal, o ci ia permete ce sua popla sufri, ta perde la autoria de sielo. Su esta sistem, la autoria spirital ia pote eleje sutrae suporta de cualce renor deviante e trova un otra plu meritante. En esta modo, la dio de sielo de la Zhou ia legi la cambia de renas.

## Filosofia

En la dinastia Zhou, la orijinas de filosofia nativa xines ia developa, sua fases inisial de developa comensante en la sentenio 6 aec. La filosofistes la plu grande de Xina, los ci ia ave la efeto la plu grande sur jeneras xines plu tarda, ia es Kongzi, la fundor de confuzisme, e Laozi, la fundor de dauisme. Otra filosofistes, teoristes, e scolas de pensa en esta eda ia es Mozi, fundor de Moisme, Mengzi, un confuziste ci ia estende la lega de Kongzi, Shang Yang e Han Fei, cual ia developada la legalisme xines (la filosofia sentral de la dinastia Qin), e Xun Zi, ci ia es a la sentro de la vive de la inteleto de Xina antica en sua eda.
Vladimir Tikunov

Vladimir Sergeevich TIKUNOV  30. janero 1949 Bryansk (nom orijinal Владимир Сергеевич Тикунов) ia es un Profesor de universia doctor jeografia siensial
## testos
Baturin, Yuri & Дмитриева, Валентина & Eremchenko, Eugene & Massel, Lyudmila & Nikonov, Oleg & Romanov, Alexey & Tikunov, Vladimir & Zakharova, Alena. (2019). Manual of Digital Earth. Chapter 23.  Digital Earth in Russia. 10.1007/978-981-32-9915-3_23.

## articles
   1. Diakonov K.N.,Kasimov N.S.,Tikunov V.S.  (1996) Современные методы географических исследованийs.- Moscow, 207p. (in rusce)
   2. Tikunov V.S. (1997) Классификации в географии: ренессанс или увядание?  (The Experience of Formal Classifications).  Moscow-Smolensk, 367 p. (in rusce)
   3. Tikunov V.S.  (1997) Моделирование в картографии.  Moscow,  Moscow Univ. Press., 405 p. (in Rusia).
   4. Gusein-Zade S.M.,  Tikunov V.S.  (1999) Анаморфозы: что это такое?. Moscow, URSS Publisher House, 168 p. (in rusce); (2008) - 2nd ed.
   5. Tikunov V.S., Tsapyk D.A. (1999) Устойчивое развитие территорий: картографо-геоинформационное обеспечение.  Support.  Moscow-Smolensk, 176 p. (in rusce)
   6. Kapralov E.G., Koshkariov A.V., Tikunov V.S. et al. (2004) Основы геоинформатики: В 2-х кн.: Учебн. пособие для вузов. Moscow, Academia Publisher House, Vol. 1 - 352p.; Vol. 2 – 480p. (in rusce).
   7. Kapralov E.G., Koshkariov A.V., Tikunov V.S. et al. (2005) Геоинформатика: Учебн. для вузов. Moscow, Academia Publisher House,  480p. (in rusce).
       Kapralov E.G., Koshkariov A.V., Tikunov V.S. et al. (2008) Geoinformatics. 2-nd ed., Moscow, Academia Publisher House,  Vol. 1 - 384p.; Vol. 2 – 384p. (in rusce).
       Kapralov E.G., Koshkariov A.V., Tikunov V.S. et al. (2010) Geoinformatics. 3rd ed., Moscow, Academia Publisher House,  Vol. 1 - 400p.; Vol. 2 – 432p. (in rusce).
   8. Tikunov V.S., Kapralov E.G., Zavarzin A.V. et al. (2005) Сборник задач и упражнений по геоинформатике: Учебн. пособие. Moscow, Academia Publisher House,  560 p. (in rusce).
      Kapralov E.G., Tikunov V.S., Zavarzin A.V. et al. (2009) Сборник задач и упражнений по геоинформатике: Учебн. пособиеs. 2nd ed., Moscow, Academia Publisher House,  512 p. (in rusce).
Vendel

**Vendel** es un parocia en la provinse svensce de Uppland. La vileta survide un estende longa de acua, la Vendelsjön, prosima a cual la Rio Vendel ia ave sua conflue con la Rio Fyris. La eglesa ia es instituida en 1310. Vendel es la loca de un compleso real antica, un parte de "Uppsala öd", un rede de complesos real intendeda per furni revenu per la res svensce medieval.

En 1881 a 1883, alga escavas par Hjalmar Stolpe ia revela 14 enteras en poca ultra la canto sude-este de la semetero. Alga de la enteras ia es contenida en barcones de sirca 9 metres en longia, e los ia es rica furnida con ordinas de armas, incluinte spadas eselente, elmos, calderones, cadenas, perletas, scermos, utiles, etc.

La elmos de enteras 1, 12, e 14 ia es multe simil a un elmo de un entera con barcon a Sutton Hoo, Suffolk, England de la sentenio 7 temprana, con placas primida de senas de gerores. La scermo de entera 12 a Vendel es ance simil a un scermo a Sutton Hoo, con simil placas. La barcones a Vendel ia es identifiada par sua multe rebitas, e ia es acompaniada par multe sacrifias de animales, spesial cavalos, en la enteras. Un entera plu tarda (entera 3) ia conteni un colie importante de morsos de bridas per un cavalo. Esta enteras es datida a la sentenios 6 a 8.

A Husby, prosima a Vendel, on ave un colineta grande cual tradisiones loca nomi Ottarshögen, de Ottar, acc Ohthere, e hög, sinifiante colineta o tumulo. Ohthere es asosiada con la person de la mesma nom en la epica de Beowulf. Un escava en 1917 ia revela la restas de un om potiosa ci ia es enterada ala a la comensa de la sentenio 6, la periodo de Ohthere. La otra enteras de datas simil, asosiada con la familia de Ohthere es a Uppsala vea.

Vendel ia dona sua nom a la periodo (la eda Vendel) en la eda de fero scandinavian, e a la stilo corespondente  en arte (la stilo Vendel). Lo ia es comun sujestada ce la Vandales, a a min sua res o renores, ia es liada a est loca. En esta, lo es liada con la nom de un loca asosiada a Valsgärde en la mesma rejion. Lo comparas simil con la entera con un barcon de 27 metres a Sutton Hoo mostra un lia direta entre la armurores ci ia produi la obras trovada a la du locas, un lia cual es sentral a la comprende de ambos. La entera a Sutton Hoo es comun asosiada con Re Raedwald de Anglia Este (rena sirca 599-624), ci en sua rena plu tarda (sirca 616-624) ia es la plu potiosa entre la renores de la renas engles.

Referes:

Hyenstrand Å. Lejonet, *draken och korset*. **Sverige 500-1000.** Lund, 2001. S. 92-102.

H. Stolpe and T.J. Arne, *La Necropole de Vendel, Kungl*. **Vitterhets Historie och Antikvitetsakademien** (Monograph 17). Stockholm 1927.
Elio

**Elio** es un elemento cimical. Lo ave la simbol cimical He, numero atomal 2, e un peso atomal de sirca 4.002602. Lo ave 9 isotopos, sola du de cual es stable: 3He e 4He. 4He es la isotopo la plu comun. Elio es nomida un "gas nobil", car lo no misca normal en otra cimicas per formi composadas nova. Lo ave la punto de boli la plu basa ce tota elementos. Lo es la elemento du la plu comun en la universo, pos idrojen, e no ave un color o odor. Ma lo ave un brilia roja-orania cuando poneda en un campo eletrica. Astronomistes ia deteta la presente de elio en 1868, cuando sua spetro ia es identifiada en lus de la sol. Esta ia aveni ante ce lo ia es descovreda sur tera.

Elio es usada per pleni balones e airostatos car sua densia es plu lejera ca aira. Lo no arde, donce lo no es perilosa per esta usas. Lo es ance usada en alga tipos de ampolas. Umanas pote respira en elio: lo causa ce sua voses sona plu alta ca normal. An si esta pote es divertinte, lo es ance alga perilosa si on respira tro multe. Iposia pote fero o an mata on si on no es respirante aira normal, cual es esensal per vive. Ance, respira tro multe elio pote causa efetos durante a la cordas vosal.

Elio es creada tra la prosede de fusa nucleal en la sol e en stelas simil. En esta prosede (nomida la reata cadenal proton-proton - vide a destra), cuatro atomes de idrojen es fusada con lunlotra per formi un atom de elio. Sur tra, lo es creada par la dejenera natural de radioativia de elementos radioativa pesosa como torio e uranio. La particulas alfa emeteda par tal dejeneras es composada de nucleos de 4He.

Elio ia deveni rara sur tera. Si lo deveni libre en la aira, lo sorti de la planeta. No como idrojen, cual reata con osijen per formi acua, elio no es reatante, ma resta como un gas. Per multe anios pos la Ata de Elio de 1925, la SUA ia colie elio en un reserva de elio. Lo veni du posos en la area de la Planos Grande. A presente, plu elio es furnida par Catar ca par la SUA.

Alga organizas de rexerca ia presenta articles sur la raria de e nesesa per conserva elio. Esta organizas ia relasa sujestas tan temprana ca 1995 e tan tarda como 2016, urjente la governa de la SUA per conserva e reserva elio per la limitas natural de la cuantia de elio e la natur unica de la elemento. Per rexercores, elio es nonreponable car lo es esensal per produi temperatures multe basa. Elio a temperatures basa es usada en criojenia e alga aplicas de criojenia. Elio licuida es usada per fria alga metales a la temperatures estrema basa nesesada per supracondui, como un magnetes supraconduinte per imaji par resona magnetal.
Iudis axcenazi

La **iudis axcenazi** o **axcenazis** es un popla de la diaspora iudi cual ia asembla en la Impero Roman Santa a fini de la milenio un.

Sua lingua tradisional es ides, un lingua germanica con elementos ivri, arami e slavica, con un sustrato de franses antica.
Idrojen

**Idrojen** es la elemento cimical con la simbol H e numero atomal 1. Lo ave un pesa atomal de 1.008, cual sinifia ce lo es la elemento la plu lejera en la table periodal. Idrojen es la elemento la plu comun en la universa, composante 75% de tota masa barional. La parte la plu grande de stelas es idrojen. la isotopo la plu comun de idrojen - protio - ave un proton e un eletron.  Idrojen ave tre isotopos, la otras nomida deuterio e tritio. Como idrojen normal, ambos ave sola un proton e un eletron, ma deuterio ave ance un neutron e tritio ave du. Esta isotipos es importante en enerjia nucleal e reatas en cimica organica.

A un temperatur e presa normal, idrojen no ave color, odor, o sabor, no es tosica, es un nonmetal e arde multe fasil. Cuando solitar, lo plu comun lia se con se mesma, resultante en H2. Idrojen pur es normal composada de du atomes de idrojen liada con lunlotra, cual es nomida un moleculo diatomal. Lo pote ave un reata cimica cuando miscada con la plu de otra elementos.

En sua forma pur sur tera, idrojen es normal un gas. Idrojen es ance un de la partes de la moleculo de acua. Idrojen es importente car lo es la combusta cual provide enerjia per la sol e otra stelas. Idrojen pur es multe rara en la atmosfera de tera. En natur, lo es normal un parte de acua. Idrojen es ance en tota viventes, como un parte de la composadas organica de cual viventes es composada. Plu, atomes de idrojen pote combina con atomes de carbono per formi idrocarbonos. Petrolio e otra combustas de fosiles es composada de esta idrocarbonos e comun usada per crea enerjia per usa umana.

Idrojen ia es prima separada en 1671 par Robert Boyle. En 1776, Henry Cavendish ia identifia lo como un elemento distinguida e ia descovre ce si on arde lo, on produi acual. Antoine Lavoisier ia nomi idrojen, de la parola elinica 'υδορ ("acua") e γεννάω ("jenera") per sua capasia per lia con osijen per crea acua.
Carbono

**Carbono** es un elemento cimical, con la simbol C. Lo ave un masa atomal de 12 e numero atomal 6. Carbono es un nonmetal e la elemento 4 la plu comun en la sol. La atmosferas de Venus e Marte es composada plu de diosido de carbono. E lo es la elemento 2 la plu comun en la corpo umana, como 23% de la pesa. Sirca 10 milion composadas de carbono es conoseda.

Un campo de cimica, cimica organica, studia carbon e sua composadas. Per esemplo, idrocarbonos es moleculas de carbono e idrojen. Metano, Propano, e multe otra carburantes es idrocarbonos. Un otra usa es en la produi de aser, cual es fero aliada con carbono per crese la forte e dura de sua produidas.

Carbono, idrojen, nitrojen, osijen, en alga otra elementos como sulfur e fosfor, formi la plu de vive a tera. Carbono es un parte de multe composas organica, car lo pote formi lias forte con se mesma e con otra elementos. Cada atom de carbono pote formi cuatro lias covalente singular. Esta lias permete ce carbono formi moleculas longa e cadenin, nomida polimeres, pe plasticas.

En natur, estra carbono en la forma de carbon, carbono es trovada en tre formas nomida alotropos: diamante, grafito, e fulerenos. Grafito, con arjila, es usada en lapises. Lo es multe mol. La atomes carbono en lo crea anelos cual es supra lunlotra e lisca multe fasil. Diamantes es la mineral natural la plu dur. Fulerenos es carbonos en la forma de un futbal internasional. Los es interesante per siensa. Un alotropo artifisia es en la forma de un tubo pico nomida un nanotubo. Los es multe dur e pote es usada per developa armur per soldatos. E los pote es usosa en nanotecnolojia. 

La nom carbono deriva de la parola latina *carbo*, cual sinifia carbon de lenio. Un multe linguas, la parolas per carbono, carbon, e carbon de lenio es la mesma. Carbono en la forma de carbon ia es un carbura importante per multe sentenios. La plu de la carbono a tera es en la forma de carbon. Grafito es trovada en multe areas, tipal deserto, incluinte Srilanca, Madagasicara, e Rusia. Diamante es rara e es prima trovada en Africa. On ave ance carbono en alga meteorites.

Un otra usa de carbono es dati radiocarbonal. Un isotopo de carbono, carbono 14, pote es usada per calcula como vea alga ojetos es, o cuando alga vivente ia mori. Tra cuando alga cosa es a la surfas de la tera e asorbente carbono, la cuantia de carbono 14  no cambia. Cuando alga cosa para asorbe carbono, la cuantia de carbono 14 descrese. Car la semidesintegra (la tempo nesesada per dui de un isotopo radioativa deveni desintegrada) de carbono 14 es 5730 anios, siensistes pote vide tan vea un ojeto es par cuanto carbono 14 resta.
Nitrojen

**Nitrojen** es la elemento cimical con la simbol N e la numero atomal 7. Lo ia es prima descovreda e isolida par la mediciste scotes Daniel Rutherford en 1772. An con Carle Wilhelm Scheele e Henry Cavendish ia fa la mesma a sirca la mesma tempo, Rutherford es jeneral atribuida como la descovre car sua labora ia es prima publicida. La nom, de franses *Nitrogène*, ia es prima sujestada par la cimiciste franses Jean-Antoine-Claude Chaptal en 1790, cuando el ia trova ce nitrojen ia es presente en asida nitrica e nitrato. Antoine Lavoisier ia sujesta la nom *azote*, de la elinica ἀζωτικός (azoticos, "no vive") car lo es un gas asfixiante; esta nom es usada un alga linguas, como franses, rusce, romanian e turces, e lo apare en la nomes per alga composadas de nitrojen como idrazina, azidas, e composadas azo.

Nitrojen es la membro la plu lejera de grupo 15 de la table de elementos. Lo es un elemento comun en la universo, estimada a sirca numero 7 en abunda en nosa galasia e la sistem solal. A un temperatur e presa normal, du atomes de nitrojen lia per formi dinitrojen, un gas sin color e odor con la formula N2. Dinitrojen es sirca 78% de la atmosfera de tera. Nitrojen aveni en tota organismes, xef en asidas amino (e donce en protenas), en la asidas nucleal (ADN e ARN) e en la molecula de transfere adenosin trifosfato. La corpo umana conteni sirca 3% nitrojen par masa, numero 4 pos osijen, carbono, e idrojen. La sicle de nitrojen descrive la move de la elemento de la aira a la biosfera e composadas organica, e alora a retro a la atmosfera.

Multe composas importante en industria, como amonia, asida nitrica, nitratos organica (propulsantes e esplodentes), e sianidos, conteni nitrojen. La lia truple multe forte en nitrojen elemental, la lia du en fortia de cualce molecula diatomal pos monosido de carbono, domina la cimica de nitrojen. Esta causa difisilias per organismes e industria en cambia N2 a composadas usosa, ma a la mesma ves, sinifia ce arde, esplode, e descomposa composas de nitrojen per formi gas de nitrojen relasa cuantias grande de enerjia comun usosa. Amonia e nitratos produida par sintese es fertilintes industrial, e la nitratos en fertilintes es contaminantes clavin en la eutrofici de sistemes de acua.

Estra sua usa en fertilintes e conservas de enerjia, nitrojen es un composante de composas organica tan diversa como la Kevlar usada en stofa de fortia alta e la sianoacrilato usada en colas superior. Nitrojen es un composante de cada clase de medisines, incluinte antimicrobiales. Multe medisines es mimas o prodrogas de moleculas sinialinte conteninte nitrojen, per esemplo, la nitratos organica como nitrogliserina e nitroprusido, cual controla presa sangual par metaboli a osido nitrica. Multa drogas cual conteni nitrojen, como cafina e morfina o la amfetaminas sinteseda, ata sur resetadores de neurotransmetadores animal.

}
Protena

**Protenas** es biomoleculas grande, acc macromoleculas, composada de un o plu cadenas longa de aminoasida. Protenas ave un colie multe grande de roles en organismes, incluinte la reatas metaboli catalisente, replica de ADN, responde a stimulas, furni strutur per selulas, e transporta moleculas de un loca a un otra. Protenas difere de lunlotra en sua segues de aminoasida, cual es determinada par la segue de nucleotidos de sua jenes, e cual tipal resulta en la protenas pliante en strutures spesifada de tre dimensiones cual determina sua ativia.

Protenas esiste sola per un periodo e es alora degradada e resiclida par la aparatos de la selula. La estende de la vive de un protena es mesurada en termas de sua duivive e covre multe varias. Los pote esiste per minutos o anios, con un estende de vive promedia de 1 o 2 dias en selulas de mamales. Protenas nonormal o mal pliada es degradada plu rapida par deveni un ojeto per destrui o par es nonstable.

Como otra macromoleculas como polisacaridos e aminoasidas, protenas es partes esensal de organismes e partisipa en cuasi tota prosede en selulas. Multe protenas es enzimas cual catalise reatas biocimical e es nesesada per metaboli. Protenas ance ave roles strutural o mecanical como, pe, actina e miosina en musculos, e la protenas de la sitosceleto, cual formi un sistem de scafales cual manteni la forma de selulas. Otra protenas es importante en siniali selulal, respondes imunial, adere selulal, e la sicle selulal. En animales, protenas es nesesada en la dieta per furni la aminoasida esensal cual no pote es sinteseda. Dijesta rompe la protenas per usa en metaboli.

Protenas es asemblada de aminoasidas usante informa codigida en la jenes. Cada protena ave sua propre segue unica de aminoasida cual es spesifada par la segue de nucleotidos de la jen cual codigi esta protena. La codigo es un colie de grupos de tre nucleotidos nomida codones, e cada combina de tre nucleotidos indica un aminoasida. Per esemplo, AUG (adenina - urasil - guanina) es la codigo per la aminoasida metionin. Car ADN conteni cuatro nucleotidos, la tota codones posible es 64; donce, on ave alga plu repetes en la codigo jenetica, con alga aminoasida spesifada par un de un codon. Jenes codigida en mADN (la "m" es per "mesajor") es prima transcriveda a pre-ARN par protenas como ARN polimerase. La plu de organismes alora prosede la pre-ARN usante formas variosa de alteras pos-transcrive per produi la mARN matur, cual es alora usada como un model per la sintese de protenas par la ribosomas.

La grandia de un protena sinteseda pote es mesurada par la cuantia de aminoasidas cual lo conteni, e par sua masa moleculal intera, cual es normal reportada en daltones (cual egal unias de masa atomal). La grandia de protenas crese de arceas a baterias a eucariotas. Per esemplo, un protena tipal, fermento, ave un longia de 466 aminoasidas, e 53 mil daltones. La protenas la plu grande es la titinas, un composante de la sarcomeros de musculos, on cuasi 27 milion aminoasidas e cuasi 3 milion daltones.
Fero

**Fero** es un elemento cimical con la simbol Fe e la numero atomal 26. Lo es un metal de la serie prima de transita e grupo 8 de la table de elementos. Lo es, par masa, la elemento la plu comun a tera, forminte la plu de la cores esterna e interna de la planeta. Lo es la elemento cuatro la plu comun en la crosta de la tera.

En sua state como un metal, fero es rara en la crosta de la tera, limitada a depone par meteorites. Minerales de fero, par contrasta, es entre la plu abundante en la crosta, ma la estrae de metal usable de los nesesa fornones capas de ateni 1500 °C o plu, sirca 500 °C plu ca lo cual es nesesada per fonde cupre. Umanas ia comensa developa acel prosede en Eurasia sola sirca 2000 aec, e la usa de utiles de fero ia comensa despone la usa de alias de cupre en alga rejiones, sola sirca 1200 aec. Acel aveni es videda como la move de la eda de bronze a la eda de fero. En la mundo moderna, alias de fero, como aser, fero moldida, aser nonosidable, e aseres spesial es la metales industrial la plu comun, per sua cualias mecanical alta e sua custa basa.

Surfases de fero pur e lisa es mirorin e gris arjentin. Ma fero reata fasil con osijen e acua per produi osidos idratada brun o negra, comun nomida corode. No como la osidos de alga otra metales, cual formi stratos pasivinte, corode ave plu volum ca la metal, e alora despeli, esposante surfases fresca per corode.

La corpo de un umana adulte conteni sirca 4 grames (0.005% de la pesa de la corpo) de fero, la plu en la forma de emoglobina e mioglobina. Esta du protenas ave roles esensal en la metaboli de vertebratos, pd la transporta de osijen par sangue, e la conserva de osijen en musculos. Per manteni cuantias nesesada, la metaboli de fero en umanas nesesa un minima de fero en la dieta. Fero es ance la metal a la loca ativa de multe enzimas reduinte-osidinte con respira e osidi e redui en plantas e animales.

Cimical, la states de osidinte la plu comun de fero es fero(2) e fero(3). Fero comparti multe cualias de otra metales de transita, incluinte rutenio e osmio. Fero formi composada en un estende vasta de states de osidi, -2 a +7. Fero formi ance multe composadas de coordina; alga de los, como feroseno, feriosalato, e blu prusen, ave multe usas en industria, medica, e rexerca.
Cupre

**Cupre** es un elemento cimical con la simbol Cu e un numero atomal 29. Lo es un metal mol, curvable, e formable, con un condui termal e eletrical multe alta. Un surfas fresca esposada de cupre pur ave un color orania rosin. Cupre es usada como un conduinte de caldia e eletrica, como un materia per construi, e como un composante de alias de metales variosa, como arjento sterling usada en joalas, cupronicel usada per fabrica utiles su mar e moneta, e constantan usada en tensimetres e termoduples per mesura temperatures.

Cupre es un de poca metales cual pote aveni en natur en un forma metal direta usable (pd un metal nativa). Esta ia resulta en la usa umana multe temprana en rejiones variosa, de sirca 8000 aec. Miles de anios plu tarda, lo ia es la metal prima cual es fondeda de minerales de sulfito, sirca 5000 aec, la metal prima cual es formida en un molda, sirca 4000 aec, e la metal prima per es aliada intendente con un otra metal, stanio, per crea bronze, sirca 3500 aec.

En la eda roman, cupre ia es xef minada a Cipros, cual es la orijina de la nom de la metal, de *aes Cyprium* (metal de Cipros), plu tarda malida a cuprum (latina) e cupre (elefen).

Composas comun videda es cupre(2) sales, cual comun dona colores blu o verde a minerales como azurita, malacita, e turcesa, e ia es usada vasta e istorial como pigmentos.

Cupre es usada en construidas, tipal per tetos, e osidi per formi un patina verde. Cupre es a veses usada en arte de decora, como un metal natural e en composada como pigmentos. Composadas de cupre es usada como ajentes bateriostatica, fungisides, e conservantes de lenio.

Cupre es esensal per tota viventes como un mineral de nuri, car lo es un composante clavin de la compleso de enzimas de respira, sitocromo-c osidase. En moluscos e crustaseos, cupre es un composante de la pigmento de sangue emosianina, paralel a emoglobina en vertebratos. En umanas, cupre es trovada xef en la figato, musculos, e osos. La corpo de un adulte conteni entre 1.4 e 2.1 mg de cupre per cilogram de pesa de corpo.
Pangea

**Pangea** ia es un super-continente cual esiste en la eras paleozoica tarda e la mesozoica temprana. Lo ia asembla de unias continental plu temprana sirca 335 milion anios a ante, e el ia comensa rompe a partes sirca 175 milion anios a ante. Contrastante con la tera oji e sua distribuis de continentes, Pangea ia es sentrida sur la ecuator e ensircada par la super-mar Pantalasa. Pangea es la super-continente la plu resente e la prima cual ia es reconstruida par jeolojistes.

La nom "Pangea" es derivada de elinica antica *pan* (πᾶν, "tota, intera") e *gaia* (Γαῖα, "madre tera"). La conseta ce la continentes, a un ves, ia formi un masa de tera continuante, ia es prima proposada par Alfred Wegener, la orijinor de la teoria siensal de vaga de continentes, en sua libro de 1912 "La orijina de continentes" (*Die Entstehung der Kontinente*). El ia estende sua ipotese en sua libro de 1915 "La orijina de continentes e mares" (*Die Entstehung der Kontinente und Ozeane*), en cual el ia sujesta ce, ante rompe e vaga a sua locas presente, tota continentes ia formi un super-continente singular cual el ia nomi la *Urcontinente*.

La fosiles suportante per Pangea inclui la esiste de spesies simil o an identica sur continentes cual es aora distantias grande de lunlotra. Per esemplo, fosiles de la terapsido *Lystrosaurus* ia es trovada en Africa sude, India, e Antartica, longo membros de la flor *Glossopteris*. Simil, la retil de acua dulse, la mesosauro, ia es trovada sola en rejiones localida de la costas de Brasil e Africa ueste. 

Plu suporta per Pangea es trovada en la jeolojia de continentes visina, como la jeolojia de la costa esta de America Suda e la costa ueste de Africa. La glasia polal de la periodo carboniferosa ia covre la parte sude de Pangea. Despones glasial de la mesma eda e strutur ia es trovada sur multe continentes separada cual ia es visina en la continente de Pangea.

La formi de Pangea es aora esplicada como tetonica de platas. La envolve de tetonica de platas en la separa de Pangea aida per esplica como lo no ia separa tota a un ves, ma a tempos diferente, en segues. Plu, pos esta separas, lo ia es ance descovreda ce la masas de tera separada pote ia continua rompe a partes multe veses. La forma de cada ambiente e clima sur Pangea es la resulta de tetonica, e donce, lo es la resulta de esta moves e cambias, presas de clima ia es forsada sur la viventes de Pangea. An si tetonica ia es la plu importante en la forma de masas de tera plu tarda, lo ia es ance esensal en la locas, climas, ambientes, abitadas, e strutur jeneral de Pangea.

Cual pote ance es oservada sur la platas tetonica e Pangea, es la formi de tal platas. Montanias e vales formi como la resulta de colides de masas de tera, e ance tremateras e profondas. Seguente, estas formida Pangea e ajustas de viventes. Plu, tetonicas pote contribui a la ativia de volcanes, cual es cargada per la estinguis e ajustas cual ia afeta vive tra tempo, e sin duta sur Pangea.
Gonduana

**Gonduana** ia es un continente cual ia esiste de sirca 550 milion anios ante aora (maa), asta la jurasica, sirca 180 milion anios ante aora. Lo ia es formida par la ajunta de alga cratones. Lo ia comensa sirca 800 - 650 maa con la colide de India e Madagasicara con Africa este, e ia es completida entre sirca 600 a 530 maa con la colide de America Sude con Africa, e la ajunta de Australia e Antartica. Ultima, Gonduana ia deveni ia peso la plu grande de crosta continental de la era paleozoica, covrente sirca 100 milion km2. En la periodo carboniferosa, lo ia fusa con Euramerica per formi la supercontinente Pangea.

Antartica ia es la sentro de Pangea, e ia comparti bordas con tota otra continentes, e la frati de Gonduana ia prosede, en la ordina de la orolojia, sirca lo en la mesozoica. La rompe de Pangea ia comensa sirca 160-180 maa, en la jurasica. Prima, un fonda maral formi entre Madagasicara e Africa, sirca 150 maa.

Un otra fonda maral - la comensa de la Mar Indian - ia comensa sirca 120 maa. Gonduana este, composada de Antartica, Madagasicara, India e Australia ia separada de Africa. 

la abri de la Mar Atlantica sude ia comensa sirca 100 maa (ma la dato es ancora debateda), e separa Africa e America Sude. Plu tarda, America Sude ia es liada a America Norde par la Istmo de Panama, cual preveni la sirculi de acua calda e alora causa ce la Artica deveni plu fria. Ance importante es ce la lia ia permete la Intercambia Grande American, pd la move de plantas e spesial animales de un continente a la otra.

Sirca 70 maa, la sucontinente indian ia comensa colide con Asia sirca esta tempo, liscante a su la plata de Asia e leva lo per crea la Himalaias e la multe alta Plato Tibetan. En America Sude en la jurasica e cretasica temprana, la plata pasifica sumerji su la continente e leva la Andes. Sirca 40 e 30 maa, Australia ia separa de Antartica, e comensa developa sua climas multe diferente.

En la jurasica, plantas ia es dominada par la familias de coniferes e otra gimnospermas cual ia developa en la triasica. la cretasica ia vide la ariva de la anjiospermas, pd la plantas florinte, cual ia evolui probable en Gonduana ueste (pd Africa-Sude America).

Dinosauros ia continua flori, ma, cuando la anjiospermas diversi, la coniferes e otra gimnospermas ia desapare de Gonduana, sirca 115 maa, con la dinosauros ornitiscian, ci ia spesiali como erbivores. La familias de dinosauros cual ia resta como jeneraliste, como la familias de sauriscia, ia comensa domina. Final, la aveni de estingui de la cretasica-paleojen ia mata tota dinosauros estra avias, ma la evolui de plantas en Gonduana ia es apena afetada.
Estingui de la cretasica-paleojen

La estingui de la cretasica-paleojen (cortida a  kpg) ia es un estingui subita e masosa de tre cuadris de la spesies de plantas e animales sur tera, sirca 66 milion anios ante aora (maa). Con la eseta de alga spesies ectotermal como la tortuga luto e crocodiles, no tetrapodos pesante plu ca 25 kg ia survive. Lo ia marca la fini de la periodo cretasica, e donce la fini de tota la era mesozoica, e abrinte la era senozoica cual continua oji.

En la arcivo jeolojial, la aveni es marcada par un strato magra de deponeda nomida la borda  kpg, cual pote es trovada tra la mundo en rocas maral e teral. La arjila de la borda mostra grados alta de la metal iridio, cual es rara en la crosta de tera, ma abundante en asteroides.

Proposada orijinal en 1980 par un ecipo de siensistes conduida par Luis Alvarez e sua fio Walter Alvarez, lo es aora jeneral pensada ce la estingui de  kpg ia es causada par la colide con un asteroide masosa de 10 a 15 km larga 66 milion anios ante aora (maa), cual ia ruina la ambiente global, xef tra un inverno global de la colide durante cual ia para fotosintese en plantas e plancton. La ipotese ia es suportada par la descovre de la 180 km crater Chicxulub en la Penisola Yucatan e la Golfo de Mexico, cual ia dona confirma ce la arjila de la  kpg borda representa la detrito de un colide par un asteroide.

Un projeta de 2016 de fora en la anelo alta de la crater ia afirma ce la anelo ia es composada de granito ejetada de profonda en la tera, en minutos pos la colpa, ma ia conteni cuasi no jeso, la roca tipal de la fondo de la mar, cual conteni sulfato, en la rejion. La jeso ia es vaporida e sperdeda como un airosol en la atmosfera, causante efetos durante a la clima e la cadena de nuri. En Otobre 2019, rexercores ia reporta ce la aveni ia asidi rapida la mares, produinte un colasa ecolojial e, en esta modo ance, ia produi efetos durante sur la clima, e donce ia es la razona clavin per la estingui  kpg. En janero 2020, siensistes ia reporta sur indicas nova ce la aveni ia es plu un resulta de la colide con la asteroide, e no de la ativia de volcanes. Otra avenis cual ia pote contribui a la aveni es la trapas de Decan e otra erutas de volcanes, cambia de la clima, e cambia de la nivel de mar.

Multe spesies ia mori en la estingui  kpg, la plu bon conoseda es la dinosauros, estra la avias. Lo ia destrui ance miliones de otra organisme teran, incluinte alga mamales, pterosauros, avias, lezardos, insetos, e plantas. En la mares, la aveni ia mata plesiosauros e mosasauros, e ia ruina pexes teleosto, selacos, moluscos (spesial amonitos, cual deveni estinguida), e multe spesies de plancton. Lo es estimada ce 75% o plu de spesies sur tera ia desapare. Ma la estingui ia furni oportunias per evolui: Multe grupos ia esperia radias ajustante notable - diverjes subita e produosa a formas e spesies nova en la nixes ecolojial turbada e vacuida. Mamales, spesial, ia diversi multe en la paleojen, developante formas nova como cavalos, balenas, ciroteros, e primates. Avias, pexes, e lezardos ia radia ance.
Hominido

La **hominidos** es la familia de primates cual inclui oto spesies esistente, en cuatro jeneros: pongo (la orangutan bornean, sumatran, e tapanuli); gorila (este e ueste); pan (la ximpanze e bonobo;, e homo, con alga relatas estinguida (pe la neandertalan) e asendente (pe homo erecto). La asendente comun la plu resente de tota hominidos ia vive sirca 14 milion anios ante aora, cuando la asendentes de orangutanes ia separa de la linia asendente de la tre otra jenera. Acel asendentes de la familia homoinido ia separa ja de la familia hilobastido (la gibones) sirca 15 a 20 milion anios ante aora.

Car la relatas entre umanas e la otra hominidos es tan prosima, alga organizas per la diretos de animales sujesta ce la hominidos nonumana es persones e debe ave la diretos umana fundal. 29 nasiones ia institui ja un proibi de rexerca per proteje la hominidos ce cualce probas siensal.